ORDE do 11 de xullo de 2007 pola que se clasifica de interese sanitario a Fundación Dieta Atlántica.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/07/2007

Visto o expediente de clasificación da Fundación Dieta Atlántica, con domicilio en Santiago de Compostela.
Supostos de feito.
1. Senén Barro Ameneiro, reitor da Universidade de Santiago de Compostela, na súa condición de presidente da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día once de maio de dous mil sete, ante o notario Nelson Rodicio Rodicio co número de protocolo dous mil dezasete, por Senén Barro Ameneiro que intervén en nome e representación da Universidade de Santiago de Compostela.
3. Segundo consta no artigo catro dos seus estatutos, a fundación ten por obxecto fomentar o estudo, a investigación e a difusión da dieta atlántica para a saúde e o benestar da poboación. Dentro deste obxecto o padroado terá plena liberdade para determinar a actividade da fundación, para obxectivos concretos que, a xuízo daquel, sexan os máis axeitados ou convenientes en cada momento.
Son fins específicos:
1. A realización de estudos e proxectos de investigación de carácter multisectorial sobre a dieta atlántica: alimentación, nutrición, saúde, hostalaría, gastronomía, agricultura, gandaría, pesca, acuicultura, enoloxía...
2. Estudo da influencia recíproca do descubrimento de América nos hábitos alimentarios de ambas as dúas marxes do océano Atlántico.
3. Investigación de mercados e comportamentos de consumo.
4. Mellora da calidade nutricional e organoléptica dos alimentos da dieta atlántica.
5. Estudos de impacto.
6. Seguridade alimentaria e rastrexabilidade.
7. Restauración e turismo gastronómico.
8. Asesoramento a todo tipo de administracións, empresas e institucións educativas e transferencia de tecnoloxía na materia.
9. Certificación de produtos de dieta atlántica.
10. Realización de actividades culturais, científicas ou doutra orde relacionadas co obxecto da fundación.
11. Proposta e organización de estudos sobre a dieta atlántica.
12. Observatorio de seguimento da dieta atlántica.
13. Difusión da dieta atlántica.
14. Publicacións relacionadas coa temática da fundación.
15. Desenvolvemento de cantos programas e accións se consideren convenientes para o mellor cumprimento dos fins fundacionais.
4. O padroado da fundación estará integrado por Senén Barro Ameneiro como presidente, Carlos Alberto Gómez Otero como secretario, e por María José Alonso Fernández, Rafael Tojo Sierra e Francisco Vázquez Fernández como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese sanitario da Fundación Dieta Atlántica dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese sanitario e a súa adscrición á Consellería de Sanidade.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día nove de xullo de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese sanitario a Fundación Dieta Atlántica, adscribíndoa á Consellería de Sanidade, que exercerá plenamente o protectorado sobre ela.
Santiago de Compostela, 11 de xullo de 2007.
José Luis Méndez Romeu
Conselleiro de Presidencia, Administracións Públicas e Xustiza